SKRIFTLIG FORESPØRGSEL P-1726/02

af Carles-Alfred Gasòliba i Böhm (ELDR) til Kommissionen

(7. juni 2002)

Om: Momssvig inden for handlen med brugte metaller

Ved indførelsen af momsen er der i Spanien inden for handlen med brugte metaller opstået en række foretagender, som opererer med en bred vifte af momsfraude. De ulovlige skrothandlere benytter sig i forbindelse med erhvervelse af de forskellige metaller skuffeselskaber, hvorved de kan undgå opkrævning og betaling af den tilsvarende moms. Derefter sælges metallerne til stålværker og støberier, og der udskrives fakturaer med beregning af 16 % moms, uden at denne moms senere betales til skattevæsenet.

Denne praksis er ikke alene illoyal konkurrence overfor de virksomheder, der overholder gældende lov, men skader også handlen med andre EU-lande, herunder Frankrig, Portugal og Tyskland, fordi den skaber alvorlige forvridninger i samhandlen mellem medlemsstaterne inden for denne sektor.

Kommissionen var bekendt med denne situation og forelagde derfor Rådet et forslag til beslutning(1), der gav Spanien bemyndigelse til at træffe særlige foranstaltninger, der fraviger det sjette direktiv 77/388/EØF(2) med henblik på at undgå skattesvig. Ikke desto mindre har denne bemyndigelse, som udløber den 31. december 2003, efter sektorens egne skøn ikke alene forfejlet sit mål om at bremse svig, men har ligefrem øget det i de seneste år. Derfor har forskellige sammenslutninger af virksomheder inden for denne sektor gentagne gange gjort Kommissionen opmærksom på denne situation, uden at de indtil dato har fået et tilfredsstillende svar.

Af hvilke grunde har Kommissionen ikke omgående truffet foranstaltninger i denne sag, skønt den er bekendt med problemets alvor? Hvilke foranstaltninger agter Kommissionen at træffe for at bremse en sådan praksis i den nærmeste fremtid og under alle omstændigheder inden den 31. december 2003? Deler Kommissionen den opfattelse, at der kan lægges en dæmper på denne praksis ved at indføre en ny omvendt momspligt for så vidt angår levering og erhvervelse af materialer til genbrug samt affald bestående af jernholdige metaller, ikke-jernholdige metaller, og legeringer deraf og affald bestående af glas, papir og karton samt sortering, skæring, opsplitning og presning af disse produkter?

(1) Rådets beslutning 2001/243/EU EFT L 88 af 28.03.2001, s. 15.

(2) EFT L 145 af 13.6.1977, s. 1.

Svar afgivet på Kommissionens vegne af Frederik Bolkestein

(12. juli 2002)

Rådet har ganske rigtig ved en rådsbeslutning(1) givet Spanien tilladelse til at indføre en særlig afgiftsordning i sektoren for genbrug af affald. Beslutningen er baseret på artikel 27 i Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter Det fælles merværdiafgiftssystem: ensartet beregningsgrundlag(2), som åbner mulighed for at indføre særlige foranstaltninger for at forenkle afgiftsopkrævningen eller undgå visse former for svig eller unddragelse. Foruden Spanien anvender fire andre medlemsstater en lignende særordning i den pågældende sektor, mens de øvrige medlemsstater fortsat anvender den almindelige momsordning.

Det er også korrekt, at det fremgår af Kommissionens kontakter med de nationale myndigheder og repræsentanterne fra den pågældende sektor, at særordningen i visse af medlemsstater ikke fungerer tilfredsstillende. Generelt bliver det anbefalet at udvide særordningen.

Alle Kommissionens lovgivningsinitiativer skal imidlertid respektere de EU-retslige rammer, bl.a. som defineret ved Domstolens jurisprudens, til vurdering af, om de særlige foranstaltninger står i rimeligt forhold til målet om at bekæmpe svig eller unddragelse i medfør af artikel 27.

Efter Kommissionens opfattelse åbner disse EU-retlige rammer ikke mulighed for at udvide anvendelsesområdet af den pågældende særordning ved en undtagelse på grundlag af artikel 27 i sjette momsdirektiv.

Kommissionen har dog i sin meddelelse til Rådet og Europa-Parlamentet af 7. juni 2000(3) om en strategi til forbedring af momssystemet i det indre marked givet tilsagn om at foretage en vis rationalisering af de mange eksisterende undtagelser. Rationaliseringen i givet fald bestå i at udvide de undtagelser, som har vist sig særligt effektive, til alle medlemsstaterne.

Kommissionen har allerede erklæret, at den i forbindelse med rationaliseringen vil undersøge mulighederne for i selve momsdirektivet at indføre en særordning for den pågældende sektor, som vil være mere omfattende end de undtagelser, som Rådet kan tillade på grundlag af artikel 27 i sjette momsdirektiv. Kommissionen vil i princippet indlede det forberedende arbejde inden årets udgang, således at Rådet kan tage stilling til den tilladelse, der er givet til Spanien, inden den udløber den 31. december 2003.

Kommissionen kan endelig forsikre det ærede medlem om, at den har holdt repræsentanterne for den pågældende sektor og de relevante nationale myndigheder løbende underrettet om dens hensigter på dette område, og at den vil fortsætte med at inddrage dem i overvejelserne om dette spørgsmål.

(1) Rådets beslutning 1999/81/EF af 18. januar 1999, EFT L 27 af 2.2.1999.

(2) EFT L 145 af 13.6.1977.

(3) KOM(2000) 348 endelig udg.